钦定古今图书集成/明伦汇编/官常典/第698卷 > 陆大受 张庭 李俸
## 钦定古今图书集成/明伦汇编/官常典/第698卷 > 陆大受 张庭 李俸

按《明外史何士晋传》：“大受字凝远，武进人。万历三十
五年进士。授行人，屡迁户部郎中。福王将之国，诏赐
庄田四万顷，大受请大减田额，因劾郑国泰骄恣乱
法状，疏留中。王之采发张差事，大受抗疏言：‘青宫何
地？张差何人？敢白昼持梃，直犯储跸。此乾坤何等时
耶？业承一内官，何以不知其名？业承一大第，何以不
知其所？彼三老、三太互相表里，而霸州武举高顺宁
者，今皆匿于何地？奈何不严竟而速断耶’？”户部主事
蒲州张庭者，大受同年生也，亦上言：“奸人突入大内，
狙击青宫，陛下宜何如震怒，立穷主谋。乃廷臣交章，
一无批答，何也？君侧藏奸，上下蒙蔽，皆由陛下精神
偏注。皇太子召见甚稀，而前此册立、选婚，及近时东
宫出讲郭妃卜葬诸事，陛下皆弗胜迟回，强而后可。
彼宦寺者，安得不妄生测度，阴蓄不逞，以侥幸于万
一哉？”皆不报。大受寻出为抚州知府，以清节著闻。居
二年，徐绍吉、韩浚以京察夺其官。庭再迁郎中，被𬺈
龁引退，抑郁以死。又有闻喜李俸者，为刑部郎中，当
诸司会鞫时，张差语涉逆谋，郎中胡士相等相顾不敢录，俸力争，乃得入狱词，遂为郑氏党所恶。及迁凤
翔知府，诸党人以言慑之，竟不敢之任。后复中以京
察卒于家。天启初，御史张慎言、方震孺、魏光绪、杨新
期交章讼三人冤，乃赠庭俸光禄少卿，大受起补韶
州。已，都御史高攀龙请加庭俸荫谥，不果。大受未几
卒。